google/wiki40b huggingface dataset:
קומזט

קומזט (ברוסית: Комзет, ראשי תיבות של Комитет по земельному устройству еврейских трудящихся - הרשות להסבת יהודים עמלים לחקלאות שליד נשיאות מועצת הלאומים של הוועד הפועל המרכזי של ברית-המועצות) היה ארגון סובייטי שהוקם ב-29 באוגוסט 1924‏ המטרה העיקרית של הקומזט הייתה למשוך את האוכלוסייה היהודית ברוסיה הסובייטית לעבודה יצרנית בחקלאות, יעדים אחרים היו קבלת סיוע כספי מהפזורה היהודית ומתן אלטרנטיבה לציונות ליהודי ברית המועצות. קומזט הקים מספר מושבות חקלאיות יהודיות בברית המועצות והיה לו תפקיד משמעותי בהקמת המחוז היהודי האוטונומי. הארגון פורק ב-1938.

רקע

על פי תזכיר של יואל גולדה מ-1923 היהודים הוגבלו על ידי הצארים לתחום המושב ולמגוון תעסוקה מוגבל. אחרי המהפכה הרוסית, האיכרים השתלטו על הקרקעות והפועלים על בתי החרושת. עתודת איכרים ובעלי מלאכה כפריים הגיעה אל בתי החרושת ומילאה את השורות. לאותם יהודים שעסקו במסחר, תיווך, מלאכה זעירה ועיסוקים דומים לא נמצאה דרך להשתלב בתעשייה או בכפרים ולכן הדרך להפוך אותם ליצרנים היא למצוא קרקעות לא מעובדות שניתן להכשירן לעיבוד חקלאי ולתת להם קרקעות אלו.
בסוף 1923 הגיש גם אברהם בראגין (Abraham Bragin) תזכיר באותו נושא, והציע לרכז את החקלאים היהודים באזורים שבהם יש קרקעות פנויות כדוגמת חופי צפון מזרח הים השחור, צפון חצי האי קרים וחלק מערבות אוקראינה, מקומות בהם יוכלו היהודים לגדל טבק וגפנים. על מנת לממן את הקמת היישובים ופרנסת תושביהם בשנים הראשונות חשב בראגין שאפשר לפנות לגופים יהודים כמו הג'וינט.
גרגורי ברוידו (Бройдо, Григорий Исаакович) שהיה סגן הנארקומנאץ ׁ(Наркомнац), כלומר סגן הקומיסר העממי ללאומים של הרפובליקה הסובייטית הסוציאל-פדרטיבית של רוסיה (כלומר סגנו וממלא מקומו של סטלין) הגיש גם הוא תזכיר בסוף 1923 בו תמך בתזכירו של בראגין וקרא למדיניות אקטיבית בנושא סידור מספר רב של יהודים על הקרקע. הוא היה הראשון שהעלה בתזכיר את הטיעון שחוץ מפתרון הבעיה של אי-פרודוקטיביות של האוכלוסייה עליה מדובר, סידור כזה יהיה משקל נגד לציונות ויזכה לתמיכה של יהודים בארצות המערב. תמיכה שתתבטא גם בכסף שייתרם או יינתן כהלוואה למטרה זו. על מנת לנהל את הכסף הציע להקים ועד ציבורי מיוחד לנושא זה.
גם היבסקציה שקיבלה את תזכירו של בראגין תמכה בהקמת גוף שיטפל בהתיישבות חקלאית של יהודים.
בתחילת 1924 הקים הפוליטביורו וועדה שפרסמה באפריל המלצה להקים גוף מרכז לנושא, הוא הקומזט שהוקם ב-29 באוגוסט 1924.
צבי בן הבעל שם טוב

רבי צבי בן רבי ישראל (תפ"ה בערך — ז' בטבת תק"ם) היה בנו ותלמידו של רבי ישראל בעל שם טוב מייסד תנועת החסידות.

תולדותיו

נולד בשנת תפ"ה, לערך. היה תלמידם של אביו וכן של דודו, רבי גרשון מקיטוב. לפי המסורת החסידית אחר פטירת הבעל שם טוב בשנת תק"כ מינו תלמידיו את רבי צבי כממשיכו בהנהגת התנועה. אך לאחר שנה, בשבועות תקכ"א, אמר רבי צבי שאביו נגלה אליו ואמר לו להעביר את ההנהגה לתלמידו רבי דב בער ממעזריטש, ומיד פשט את בגדי הלבן האדמו"ריים והלבישם למגיד ממעזריטש. 
רבי צבי נישא למלכה, ממנה נולדו לו ילדיו. לאחר פטירת אשתו הראשונה נישא לביילא, בתו של רבי שמואל חסיד מפינסק. אחר נישואיו עבר לגור בפינסק על יד חותנו ופתח שם בית כנסת. נפטר בז' בטבת תק"מ ונקבר בפינסק.
שנות ה-90 של המאה ה-12

אירועים בולטים בעולם

פרק זה לוקה בחסר. אנא תרמו לוויקיפדיה והשלימו אותו.

כלכלה

פרק זה לוקה בחסר. אנא תרמו לוויקיפדיה והשלימו אותו.

אסונות

פרק זה לוקה בחסר. אנא תרמו לוויקיפדיה והשלימו אותו.

מדע וטכנולוגיה

פרק זה לוקה בחסר. אנא תרמו לוויקיפדיה והשלימו אותו.

תרבות פופולרית

פרק זה לוקה בחסר. אנא תרמו לוויקיפדיה והשלימו אותו.

אישים בולטים

פרק זה לוקה בחסר. אנא תרמו לוויקיפדיה והשלימו אותו.
דייוויד אלפסון

רקע

בילדותו דייוויד אלפסון קיבל הכשרה פורמלית על קלידים וסקסופון, אך לבסוף נמשך דווקא לספקטרום הצליל הנמוך של גיטרה באס. דייוויד גם ניגן כגיטריסט קצב ובצעירותו גם הוביל מספר להקות מקומיות. אחרי שסיים תיכון, באביב 1983 בגיל 18, עבר אלפסון ללוס אנג'לס בכוונה להתקבל למוסד לימודים למוזיקה.

המפגש עם דייב מאסטיין

דייב מאסטיין היה במקרה שכנו של אלפסון, וגר קומה מעליו. ערב אחד שאלפסון התאמן על הבאס והקים רעש די גדול, מאסטיין שהיה בהאנגאובר הפיל עציץ על המאוורר החיצוני של המזגן של אלפסון וצעק עליו שישתוק. מאוחר באותו יום אלפסון ועוד חבר הלכו לדירתו של מאסטיין. הם דפקו בדלת ושאלו מהיכן יוכלו לקנות סיגריות, מאסטיין ענה להם שיש חנות למטה, ברחוב, וטרק להם את הדלת בפרצוף. אחרי דקה הם דפקו שוב בדלתו ואלפסון שאל האם מאסטיין מבוגר מספיק כדי לקנות בירה, מאסטיין חייך וענה לו: "עכשיו אתה מדבר!" וכך בעצם אלפסון התקבל למגאדת'.

חברות במגאדת'

כחבר במגאדת' דייב אלפסון השתתף ביותר אלבומים מכול חבר אחר בלהקה (חוץ ממאסטיין שנשאר חבר קבוע בכל גילגולי הלהקה) סך הכול שנים עשר מתוך ארבע עשר אלבומים בכללי.
המתיחות בין אלפסון למאסטיין גברה עם השנים עקב כינויים לא הולמים מצידו של מאסטיין, כגון דייב הקטן (בגלל שני הדייבים בלהקה), ועקב הורדת ההשפעה של אלפסון על האלבומים עם הזמן והורדת הקרדיטים שלו משירים שעזר לכתוב.

עזיבת מגאדת'

אחרי ההתפרקות של מגאדת' והתביעה הלא מוצלחת של אלפסון נגדם, אלפסון סירב לשוב לנגן עם מאסטיין ועזב רשמית את הלהקה. באותה תקופה להקת הת'ראש מטאל מטאליקה חיפשה נגן באס חדש (עקב עזיבתו של ג'ייסון ניוסטד), ואלפסון הלך להיבחן אבל הפסיד את התפקיד לרוברט טרוחיו. בהמשך דייוויד אלפסון היה חבר במספר להקות כשהבולטת בינייהן היא אוויאן.

חזרה למגאדת'

בפברואר 2010 פורסם כי לאחר שמונה שנים מחוץ ללהקת מגאדת', שב אלפסון לעמדת הבסיסט בלהקה מאחר שהבסיסט ג'יימס לומנזו עזב. בחזרתו למגאדת' הוא הקליט איתם את האלבומים Super Collider וTH1RT3EN
חוסיין בן נאסר

ביוגרפיה

חוסיין היה אחי אמו של המלך חוסיין, והלה מינה אותו לתפקידים בכירים כאשר היה צורך באישיות שתהיה נאמנה לחלוטין לבית המלוכה הירדני. הוא כיהן כשגריר ירדן במדריד ובשנת 1963 הוא היה שר החצר. לאחר מהפכות הבעת' בעיראק ובסוריה בראשית שנת 1963, הכריזו ב-17 באפריל מצרים, סוריה ועיראק על כוונתן לכונן "איחוד משולש". הכרזה זו הביאה למהומות קשות בממלכה, בייחוד בגדה המערבית, שבהן נהרגו מספר מפגינים ונפצעו עשרות. בעקבות המשבר התפטר ראש הממשלה סמיר א-ריפאעי, והמלך מינה את חוסיין בן נאסר לראש ממשלת מעבר ב-21 באפריל.  בבחירות שנערכו ביולי של אותה שנה זכה חוסיין בן נאסר לתמיכה והקים ממשלה שמרנית. ממשלה זו כיהנה בתפקיד במשך כשנה, עד ל-6 ביולי 1964. אז התפטר מטעמי בריאות והוחלף בידי בהג'ת א-תלהוני. עלתה הסברה שההתפטרות נבעה ממגמת ההתקרבות בין ירדן ומצרים. 
בשנת 1966 כיהן בן נאסר כשראש לשכת החצר של המלך חוסיין.
כהונתו השנייה של חוסיין בן נאסר גראש ממשלה הייתה קצרת מועד. בעקבות ההסלמה ביחסים עם אש"ף, התפטר ראש הממשלה וספי א-תל ב-4 במרץ 1967, והבחירות לפרלמנט נקבעו לתאריך ה-15 באפריל. חוסיין בן נאסר מונה בידי המלך לשמש כראש ממשלת מעבר בתקופה זו. בבחירות שנערכו במועדן התמנה סעד ג'ומעה לראש הממשלה. בן נאסר התמנה לראש המועצה המייעצת של המלך.
נפטר בשנת 1982.
קן אולסן

תולדות חייו

אולסן נולד בעיר ברידג'פורט, בקונטיקט. הורי אביו היגרו לארצות הברית מנורווגיה והורי אמו משוודיה. בנעוריו היה מתקן מקלטי רדיו בבית הוריו. בין השנים 1944–1946 שירת בחיל הים האמריקני. ב-1952 קיבל תואר מוסמך מ-MIT בהנדסת חשמל.
עוד במהלך לימודיו עסק אולסן בפרויקטים של מחשוב חלוצי, בהם בניית מחשב ניסיוני, מבוסס טרנזיסטורים ומדמה טיסה ממוחשב עבור הצי האמריקאי והיה שותף במיזם TX-2 של מעבדות לינקולן ב-MIT ליצירת אינטליגנציה מלאכותית.
בשנת 1957 הקים יחד עם חברו ללימודים, הרלן אנדרסון, חברת הזנק בשם Digital Equipment Corporation שהתבססה על פטנטים לייצוב זיכרון מחשב מבוסס ליבה מגנטית וחוצץ למדפסת (printer buffer), התקן זיכרון שיאפשר למדפסת לקלוט מידע בקצב גבוה מקצב הדפסתה ויאפשר שחרור המחשב מתלות בקצב ההדפסה של המדפסת. בנובמבר 1960 הכריזה החברה על המיני-מחשב הראשון מתוצרתה, PDP-1, שהתבסס על הארכיטקטורה של מחשב TX-0 עליו עבד אולסן במעבדות לינקולן ב-MIT.
אולסן תפס את תפקידו בדיגיטל כמהנדס-מנהיג ולא רק כמנהל. כך למשל הוא פרסם את עקרונות החברה, שנשאבו מחינוכו: מהימנות, יושרה, הצטיינות, איכות, עבודה קשה וחירות. מבחינה ניהולית, היה מבין החלוצים בשימוש במתודולוגיית הניהול המטריציוני, לפיו עובדי מחקר ופיתוח אינם כפופים לפרויקט או מוצר כלשהו, אלא מוקצים באופן דינמי לפרויקטים שונים לפי דרישה ומנוהלים מקצועית על ידי גורם אחד וכפופים פרויקטלית לגורם אחר. אולסן אף הנחיל לחברה שבניהולו עקרונות הנדסיים שהמוביל בהם היה KISS (Keep it simple stupid), הוא דאג להעביר את מסריו למנהלים ולעובדים והדגיש את הצורך בהבנה של צורכי הצרכנים ובקשר רצוף ויציב עמם. שורת המוצרים שפותחו בדיגיטל במהלך שנות השבעים והשמונים ובראשם המיני-מחשבים PDP ו-VAX ומערכת ההפעלה VMS, ענו, אכן, על צורכי השוק והובילו את החברה לתור זהב בו הייתה לחברת המחשבים השנייה בגודלה בעולם. בשנת 1986 בחר המגזין Fortune באולסן כיזם המצליח ביותר באמריקה. באותה שנה זכה לפרס על מנהיגות הנדסית מאת IEEE. ב-1987 אירגן יריד עולמי בשם DECWorld expo, עבורו שכר את אוניית הפאר הענקית "Queen Elizabeth II" על מנת שתעגון בנמל בוסטון במהלך ימי היריד. מניית התאגיד הגיעה באותה שנה לשיא של $199.50 למנייה.
עם זאת, נכשל אולסן לתפוס את הצורך במחשב אישי. הוא ראה בו כלי מיותר, שרוב הציבור לא ירצה ולא יוכל לתחזק לאורך זמן. דיגיטל של אולסן שהקפידה לא להתפשר על איכות, גם על חשבון זמן פיתוח, לא התאימה לעולם של "Time to market" (הוצאת מוצר לשוק לשם כיבושו לפני המתחרים, גם תוך התפשרות על בשלות ואיכות). ההתעקשות על סגירות וביצוע כל הפיתוח בתוך דיגיטל לא התאימו עוד לעולם של פתיחות ושילוב כישרונות. כך הפסידה דיגיטל נתחי שוק למערכת ההפעלה UNIX, שגברה בפופולריות על VMS, ולמחשבים אישיים. הניסיון להילחם ב-UNIX באמצעות מערכת ההפעלה הכושלת ULTRIX וב-IBM PC באמצעות המחשב האישי הכושל Rainbow גרמו לדיגיטל הפסדי ענק.
ב-1992 אולץ אולסן לפרוש מהנהלת דיגיטל. את זמנו והונו השקיע בארגון הפוליטי-נוצרי "המשפחה".
אולסן נפטר באינדיאנפוליס בגיל 84.
ב-2011 הופיע במקום השישי ברשימת 150 היזמים בוגרי MIT בעלי החשיבות הרבה ביותר.
קפסולה אנדוסקופית

קפסולה אנדוסקופית היא קפסולת וידאו לביצוע אנדוסקופיה. הקפסולה מציגה באופן חזותי את מקטעי המעי הדק אשר לא ניתן לאבחן בדרכים אחרות. קפסולה אנדוסקופית פותחה לראשונה בחברת גיוון אימג'ינג הישראלית.

מבנה הקפסולה

ממדיה של הקפסולה הם 11 מ"מ על 26 מ"מ. משקלה הוא 4 גרם. היא מורכבת ממקור אור, עדשה, רכיב דמותי העשוי ממוליך-למחצה, סוללה ומשדר. מבנה וציפויה החלק מאפשרים בליעה קלה ומסייעים לה לא להידבק לדופן מערכת העיכול במהלך תנועתה במסלול שבין הפה אל פי הטבעת.

שימוש

הקפסולה מיועדת לאבחון דימום במערכת העיכול אשר לא אובחן באמצעים אחרים. כמו כן, היא מסוגלת לאבחן פתולוגיות נוספות במעי הדק, כגון פוליפים, גידולים סרטניים, מחלות מעי דלקתיות (קרוהן), כיבים ועוד.
במהלך מפגש בן שעה מתבצעת בדיקה הכוללת בליעה של הקפסולה וחיבור לחיישנים חיצוניים על פני הבטן ולמכשיר הקלטה. לאחר ההליך משוחרר המטופל לביתו, שם הוא מתנהג כרגיל, למעט פעילות מאומצת. בתום הבדיקה, התמונות שנאגרו ברשם הנתונים מועברות לתחנת העבודה לצורך בדיקה של רופא. 
הקפסולה מסייעת להגביר את ההיענות לבדיקת המעי, שנתפסה עד לא מזמן כבדיקה פולשנית ומרתיעה עקב הכנסת עצם זר לגוף ולכן לא רבים ששו לעבור אותה.   
ביולי 2006 הוכללה הטכנולוגיה בסל שירותי הבריאות לאבחון מקור דימום בחולים עם דמם סמוי ממערכת העיכול, וכן לחולים עם חשד למחלת מעי דלקתית, לאחר מיצוי בדיקות אחרות של מערכת העיכול.
Diseases Database

Diseases Database (בעברית: מאגר המידע של מחלות) הוא מאגר מידע המשרת אתר אינטרנט חופשי לציבור ובו מידע על היחס שבין מצבים רפואיים שונים, תסמינים, ותרופות. מאגר המידע מנוהל בידי חברת Medical Object Oriented Software Enterprises Ltd אשר פועלת מלונדון, בריטניה.
מטרתו הרשמית של האתר היא: "חינוך, מתן חומר רקע לקריאה ועניין כללי" וקהל היעד למידע הוא "רופאים, בעלי מקצועות רפואיים אחרים ותלמידים במקצועות אלה". העורך הראשי של האתר, מלקולם ה. דאנקן, הוא רופא במקצועו.

ארגון

מאגר המידע של מחלות, מאורגן סביב אוסף מונחים המתייחסים לרפואת האדם. מונחים אלה כוללים שמות מחלות, תרופות, תסמינים, סימנים גופניים ותוצאות מעבדה חריגות. המאגר מתייחס למונחים אלה כאל "פריטים" (items). קיימים כ-8,000 "פריטים" במאגר המידע.
כדי לקשר בין הפריטים עצמם ובינם לבין מקורות מידע חיצוני נוצרו שלוש מערכות של מטה-דטה במאגר המידע.
ראשית, לכל פריט במאגר המידע של מחלות קיימים יחסים שונים, לדוגמה על סוכרת סוג 2 נקבע "גורם סיכון ל-" מחלת לב איסכמית. באופן זה מאגר המידע עושה שימוש במודל ישות-תכונה-ערך כאשר ה"פריטים" מהווים ישויות וערכים. היחסים במאגר המידע הם דו-צדדים, כך למשל לקביעה כי "התקף לב עשוי לגרום לכאב בחזה", קיימת מקבילה ולפיה "כאב בחזה עשוי להיגרם על ידי התקף לב". יחסים אלה נאגרים במאגר המידע ומאפשרים יצירת רשימות, לדוגמה, רשימת פריטים שעשויים לגרום לכאב בחזה, או רשימת פריטים שעשויים להיגרם כתוצאה מהתקף לב.
שנית, לרוב פריטי מאגר המידע משויכים קישורים למקורות מידע נוספים ברשת הכוללים את OMIM, eMedicine ועוד.
שלישית, רוב פריטי מאגר המידע של מחלות ממופים למונחים במערכת UMLS (באנגלית: Unified Medical Language System; "מערכת השפה הרפואית המאוחדת"). הקישור למערכת UMLS מאפשר תצוגת הגדרות תמציתיות, או כותרות נושאים רפואיים (Medical Subject Headings). מיפוי ב-UMLS מאפשר גם קישורים לסיווגים רפואיים ומינוחים רפואיים, כגון ICD-9.
אנטולי ביחובסקי (שחמטאי ישראלי)

ביוגרפיה

בשנת 1998 ביחובסקי סיים במקום השני באליפות ישראל לילדים עד גיל 10 (ניצח מארק בלובשטיין). בשנת 2000 ובשנת 2002 הוא סיים במקום השני באליפות ישראל לנערים בגילו. בשנת 2003 הוא ניצח באליפות ישראל לנערים עד גיל 16 ושיחזר הישג זה בשנת 2004. בשנת 2005 באליפות ישראל הוא סיים במקום השלישי עד גיל 18.
בשנת 2006 בתחרות על שם דב פורת ביחובסקי סיים במקום החמישי (ניצח יעקב זילברמן). בתחרות בראשון לציון בשנת 2007 הוא ניצח. בשנת 2008 ביחובסקי השתתף בתחרות ישראל וסיים במקום השביעי. בתחרות בגבעתיים בשנים 2008 ו-2009 הוא סיים במקום השני אחרי ויקטור מיכלבסקי.
בשנת 2009 ביחובסקי סיים במקום השני באשדוד (ניצח איליה סמירין).
זמן קצר לאחר שרות בצה"ל ביחובסקי היגר לארצות הברית. הוא למד כלכלה באוניברסיטת וובסטר. הוא מתגורר בניו יורק ומפעם לפעם משתתף בתחרויות.
רובע נבסקי (סנקט פטרבורג)

היסטוריה

הרובע הוקם בפברואר 1917 והוא הרובע היחיד בעיר המתפרס על שתי גדות נהר הנייבה שעל שמו הוא נקרא.
הרובע גובל מצפון עם רובע המשמר האדום (קראסנוגווארדייסקי) והרובע המרכזי (צנטראלני), במערב עם רובע פרונזה ובדרום מזרח, עם רובע קולפינו. בחלקו המזרחי הרובע גובל עם מחוז המשנה וסוולוז'סק (Всеволожск) של מחוז לנינגרד
שטח הרובע מגיע ל-6177.4 הקטר ואורכו הוא כ-20 ק"מ מצפון לדרום ו-8 ק"מ ממזרח למערב.
הרובע מחובר יבשתית דרך הנייבה לשאר חלקי העיר באמצעות שלושה גשרים: גשר המיתרים אובוחובסקי הגדול (שמהווה את סמל הרובע), גשר וולודארסקי, גשר הרכבות הפיני.
בתחומי הרובע נמצא בית העלמין היהודי.

היסטוריה

הרובע הוקם בשנת 1917 ושנה לאחר מכן אוחד עם רובע אובוחובסקי ונקרא נבסקו-אובוחובסקי (Невско–Обуховский район).
בשנת 1920 שונה שמו לרובע וולודארסקי על שם המהפכן וולודארסקי. ביולי 1922 הרובע אוחד עם רובע סמולנסק.
בנובמבר 1948 שם הרובע שונה בחזרה לרובע נבסקי. ביוני 1950 הועבר הכפר ריבאצקויה (ממחוז המשנה פאבלובסק של מחוז לנינגרד) לתחום השיפוט של הרובע.
נעמה בנזימן

ביוגרפיה

נולדה בירושלים לעיתונאי עוזי בנזימן ולסופרת הילדים חגית בנזימן. עבודותיה הוצגו בארץ ובעולם וזכו בפרסים רבים, ביניהם פרס מוזיאון ישראל לאיור (2016, מדלית כסף לספרה "אמיליה"), תחרות האיור של המגזין האמריקאי  3x3 The Magazine of Contemporary Illustration (ציונים לשבח בשנים 2014, 2015, 2016), פרס צ'לטנהם, אנגליה 2015, (Hiii Illustration International Competition 2015 (merit award, תחרות הכרזות של הארגון הצרפתי לזכויות אדם Poster for Tomorrow (2011,2013 . למדה בבצלאל. בשנים 1998 - 1999 הייתה בעלת טור מאויר ב"ידיעות אחרונות" בשם "המילון לאישה". בשנים 1999 - 2007 איירה ל"עכבר העיר", וכן איירה לעיתונים "מעריב", "הארץ", "חדשות" וכתב העת "פוליטיקה".
כמו כן היא מאיירת ספרי ילדים, ובין השאר איירה בשנות ה-90 חלק מספרי אמה. השתתפה באיור ספר שירי הילדים של נעמי שמר "הכל פתוח" יחד עם מאיירים ישראלים נוספים. היא מאיירת וכותבת במגזין לילדים "עיניים", ועורכת אמנותית של סדרת ספרי ילדים דיגיטלית.
בנזימן הרצתה ומרצה באקדמיות ומכללות שונות, ובהן בצלאל, מכון טכנולוגי חולון, שנקר ומכללת אמונה. הציגה מעבודותיה בתערוכות בישראל ובחו"ל.
היא נשואה למעצב דורון אוריין, ואם לשניים. מתגוררת בתל אביב.
אודי מנור

פרופסור אהוד (אודי) מנור (נולד ב-1960) הוא היסטוריון ישראלי המתמחה בהיסטוריה של העם היהודי בעת החדשה.

ביוגרפיה

אודי מנור נולד בקיבוץ ניצנים. הוריו שעלו לישראל מארגנטינה, היו חברי תנועת הנוער הציוני. היה ממקימי הקיבוץ העירוני תמוז.
מנור הוא בוגר האוניברסיטה הפתוחה, ואת התואר השני קיבל מאוניברסיטת חיפה. עבודת המאסטר שלו הייתה: "תנועת הפועלים היהודית בארגנטינה, 1930 - 1905". הוא קיבל את תואר הדוקטור מאוניברסיטת חיפה בשנת 2001. עבודת הדוקטורט שלו עסקה ביהודי ארצות הברית בעת החדשה. ב-2018 הועלה לדרגת פרופסור חבר.
מנור נשוי עם שלושה ילדים. בין השנים 2016-2006 היה חבר בקיבוץ עין השופט. כיום הוא מתגורר בצפון הארץ.
מנור משמש מאז 2002 כמרצה במכללת אורנים ומלמד בה היסטוריה ואזרחות. בין השנים 2018-2015 לימד באוניברסיטת אריאל במחלקה למורשת ישראל.
בשנים 2009 - 2013 כתב מנור מאמרי דעה בעיתון מעריב.
שימש לצידה של ההיסטוריונית דינה פורת כיועץ האקדמי של סדרת תוכניות הרדיו 'בת 70' בהנחיית יואב קרקובסקי.
מנור מלמד ציונות במסגרות בלתי פורמליות ברחבי הארץ (יד יצחק בן צבי, עמותת הפלמ"ח, עין פרת ועוד).
אנדרו ויטרבי

קורות חיים

ויטרבי נולד בברגמו שבאיטליה, להורים יהודים. אביו, אכילה, היה רופא עיניים וקרוב משפחה של פרימו לוי. לאחר חקיקת חוקי הגזע באיטליה, בשנת 1939, הוא ומשפחתו הגיעו לארצות הברית כפליטים. שמו המקורי היה "אנדראה", אך כשהתאזרח בארצות הברית, שינו הוריו את השם ל"אנדרו" מכיוון ש"אנדראה" היה שם נשי במדינות דוברות אנגלית. ויטרבי למד בבית הספר הציבורי Boston Latin School ולאחר מכן נרשם למכון הטכנולוגי של מסצ'וסטס (MIT) ב-1952, שם למד הנדסת חשמל. ב-1957 קיבל את התואר הראשון והשני שלו בתחום זה ב-MIT. בין מוריו היו קלוד שנון, נורברט וינר ורוברט פאנו. את הדוקטורט שלו בתקשורת דיגיטלית קיבל באוניברסיטת דרום קליפורניה.
ויטרבי היה פרופסור להנדסת חשמל באוניברסיטת קליפורניה בלוס אנג'לס ובאוניברסיטת קליפורניה בסן דייגו. ב-1967 המציא את אלגוריתם ויטרבי, במטרה לפענח מידע מקודד בקוד קונבולוציה. האלגוריתם מבוסס על תכנון דינמי ונמצא גם היום בשימוש נרחב בטלפונים סלולריים בקוד תיקון שגיאות, כמו גם למטרות זיהוי דיבור וקול, ניתוח DNA ויישומים אחרים של מודל מרקוב חבוי (HMM). בעצתו של עורך דין, ויטרבי לא רשם את המצאתו כפטנט. בנוסף, ויטרבי סייע בפיתוח תקן CDMA עבור רשתות תקשורת של טלפונים סלולריים.
יחד עם ארווין ג'ייקובס, הוא ייסד את חברת "Linkabit" ב-1968, קבלן צבאי קטן. יחד עם ג'ייקובס הוא ייסד גם את חברת קוואלקום ב-1985, חברה המתכננת ומייצרת מוצרי מוליכים למחצה בעיקר לתחום תקשורת הנתונים האלחוטית. ויטרבי הוא נשיא "The Viterbi Group", פירמת הון סיכון. בשנת 2000 דורג במקום ה-386 ב"רשימת פורבס 400", רשימת עשירי ארצות הברית, עם שווי מוערך של 640 מיליון דולר.
בשנת 2002 תרם ויטרבי מרכז מחשבים על שמו לבית ספר התיכון שבו למד. ב- 2004 נקרא בית הספר להנדסה של אוניברסיטת דרום קליפורניה על שמו, לאחר שתרם 52 מיליון דולר. 
ביוני 2015 תרם 50 מיליון דולר לפקולטה להנדסת חשמל של הטכניון, שתקרא על שמו ועל שם אשתו המנוחה.
ויטרבי חבר בחבר הנאמנים של אוניברסיטת דרום קליפורניה, בחבר הנאמנים של הטכניון וכן בחבר הנאמנים של מוסד המחקר הרפואי "The Scripps Research Institute". 
ויטרבי היה נשוי לארנה פינצ'י עד לפטירתה ב-2015, ונולדו להם שלושה ילדים. בנם אלכסנדר נפטר מהתקף לב בגיל 40, בנובמבר 2011.
רוסיו איגרסבל

חיים אישיים

רוסיו נולדה ב-24 באוגוסט היא מכונת על ידי חברים ובני משפחתה כרוצ'י ורו, להורים שלה קוראים חואקין ואנדריאנה יש לה שתי אחיות בשם לוסיה ומרטינה רוצ'י ושלושתן עשו קעקוע בעורף של האותיות הראשונות של שמם והאחיות שלהם ביפנית, כלומר: לוסיה, מרטינה, רוסיו. בנוסף לדוגמנית ושחקנית היא מורה ליוגה היא חיה במקסיקו עם בן זוגה אשר פגשה שם. היא הודיעה שהיא לקחה הפסקה ממשחק. בשנים 2009–2010 ניהלה מערכת יחסים עם פבלו מרטינס ששיחק לצידה בכמעט מלאכים אך הם נפרדו בשנת 2010 . בשנים 2012 -2014 ניהלה מערכת יחסים עם ניקולס ריירה אך בשנת 2014 הם נפרדו בנוסף ניהלה מערכת יחסים עם השחקן חואן פדרו לנסאני שגם הוא שיחק לצידה בסדרה כמעט מלאכים.
ב-30 בדצמבר 2015 הודיעה רוצ'י כי היא בהריון מבן זוגה. ב-7 ביוני 2016 נולדה בתה הבכורה לופה.
איגרסבל היא צמחונית.
20th Century Masters - The Millennium Collection

20th Century Masters - The Millennium Collection (בתרגום חופשי: המאסטרים של המאה העשרים - אוסף המילניום) היא סדרת אלבומי אוסף המופצת על ידי Universal Music Group, חברת ענק בתחום ההקלטות. האלבומים הם אוספים של זמרים וזמרות מפורסמים, להקות ידועות, ז'אנרים שונים במוזיקה וחברות תקליטים.
רוב האלבומים כוללים 10 עד 15 רצועות שמע. לחלק מנושאי האוסף מוציאים לאור יותר מאוסף אחד, כאשר האמן הוא אמן פעיל ופורה במיוחד, למשל ג'יימס בראון או קיס.
אקסוקתקציה

אֶקְסוֹקֶתֶקְצְיָה (וכן אקסו; באנגלית: Exocathection) הוא מונח בפסיכולוגיה המתאר מצב של הטען חיובי (קתקסיס) והפניית האנרגיה ליבידינלית של אדם אל פעילותיו החיצוניות, כמו אל עסקים כלכליים ואל התרחשויות חברתיות או פוליטיות; ניתן להגדיר מונח זה כמתאר מצב של נסיגה מהחיים התאורטיים ונטייה חזקה לעסוק בחיים המעשיים. מונח זה הוא הפכו של המונח אֶנְדוֹקֶתֶקְצְיָה.

היסטוריה ואטימולוגיה של המונח

את המונח אֶקְסוֹקֶתֶקְצְיָה טבע הפסיכולוג האמריקני הנרי מארי (1893-1988 Henry Alexander Murray) בספרו "חקירות של אישיות" (Explorations in Personality) שיצא לאור בשנת 1938.
Exocathection: the positive cathection of practical action and co-operative undertakings. A preoccupation with outer events: economic, political, or social occurrences. A strong inclination to participate in the contemporary world of affairs
המונח נבנה בשפה האנגלית (התחילית: exo + המילה cathexis > cathection) אך האטימולוגיה של המילה היא מיוונית שבה המשמעות המילולית של השם אֶקְסוֹקֶתֶקְצְיָה (κάθεξις+ ἔξω) היא אחיזה חיצונית.
Getaway Car

רקע וכתיבה

השיר נכתב, הולחן והופק על ידי טיילור סוויפט וג'ק אנטונוף. השיר הוא שיר בסגנון הסינת'פופ. כמו כן, העניק איגוד תעשיית ההקלטות האוסטרלי את תואר הפלטינה לשיר, עבור מכירות של כ-70,000 עותקים במדינה. בשיר יש אזכור לבוני וקלייד.
בנוסף לכך, עלה השיר לרשת הזרמת המדיה ספוטיפיי, בסמוך לצאתו.
פרשת ישראל כהן

רקע

לאחר שנים מוצלחות של הפועל חיפה בהובלתו של רובי שפירא, שם שפירא קץ לחייו ב-14 בדצמבר 2001. המועדון נכנס למשבר ובית המשפט המחוזי בחיפה מינה מפרקים זמניים לקבוצה. כתוצאה מהמשבר, הפועל התמודדה כנגד הירידה בעונת 2001/2002. למשחק הדרבי במחזור ה-22 הגיעה הפועל בידיעה כי ניצחון ישפר את מצבה בטבלה, ותיקו יאפשר לה לשמור על מיקומה בטבלה מעל יריבתה בתחתית, בית"ר ירושלים, ולארח אותה בסיבוב השלישי. גם בשביל מכבי היה מדובר במשחק חשוב. הקבוצה הגיעה למשחק מהמקום השני, כאשר הפועל תל אביב מובילה את הליגה במקום הראשון. איבוד נקודות של מכבי בדרבי משמעותו הייתה איבוד האפשרות לארח את משחק העונה שבסיבוב השלישי (המחזור ה-22 היה האחרון בעונה הסדירה, לפני תחילת הסיבוב השלישי, כך שהמיקום בסוף הסיבוב השני קבע את סדר המפגשים ואת הביתיות בסיבוב השלישי).

חקירת הפרשה

ב-21 בפברואר 2002, שלושה ימים לאחר המשחק, הורה היועץ המשפטי של ההתאחדות לכדורגל על פתיחת חקירה נגד כהן. כעבור יומיים, ב-23 בפברואר 2002 הוזמן כהן לחקירה ראשונה. כמו כן הוזמנו יוסי בניון (שחקן מכבי) וגיורא אנטמן (מאמן השוערים של מכבי) לחקירה, בעקבות דבריו של בניון לאנטמן במהלך המשחק כי "הוא (כהן) רוצה שיהיה פה פנדל". אלברט טל-שיר, איש המשק של הפועל, העיד בחקירה כי שמע את כהן משוחח בטלפון לפני המשחק ואומר "במשחק יהיו הרבה פנדלים". כהן עצמו הכחיש את הטענות שיוחסו כלפיו.  
לאחר שההתאחדות לכדורגל העבירה את חומר החקירה למשטרה, שחקרה את הפרשה במשך כמעט שנתיים, החליטה פרקליטות מחוז ת"א לסגור את התיק בשל מחסור בראיות, אך הדגישה כי התנהגותו של כהן מעוררת תהיות רבות. בנוסף, החקירה הובילה לכך שטרם המשחק בדק כהן את האפשרות למכור משחק אך נענה בשלילה על ידי הגורם אליו פנה.

אחרית דבר

בסיום העונה הפועל ירדה לליגה הלאומית. המועדון דרש מההתאחדות לכדורגל להקפיא את הירידות מהליגה בעקבות פרשת ישראל כהן, וב-28 ביולי 2002 הציגו במועדון את דבריו של נשיא בית המשפט המחוזי בחיפה, השופט מיכה לינדנשטראוס (שטיפל בתיק הפירוק של הפועל חיפה) "בדו"ח חקירת מודיעין אזרחי קיימות ראיות נסיבתיות המעלות חשד לכאורה כנגד השחקן, בנושא הטיית תוצאת המשחק. הממצאים של חקירת המשטרה, כפי שהובאו לידי בטיוטת סיכום החקירה, מובילים לאותה מסקנה". המועדון העביר את הדברים להתאחדות לכדורגל ודרש להקפיא את ירידת הקבוצה, אך ההתאחדות סירבה. לאחר שתי עונות בליגה הלאומית, חזר המועדון לליגת העל. 
בקיץ 2002 הצטרף כהן למכבי כפר כנא. ב-22 בפברואר 2003, שנה לאחר הפרשה, שיחק כהן במדי כפר כנא נגד הפועל חיפה באצטדיון קריית אליעזר. המשחק הסתיים בניצחון 2–0 להפועל. ב-10 באפריל 2004 הגיע כהן פעם נוספת למשחק נגד הפועל באצטדיון קריית אליעזר, במדי קבוצתו החדשה, עירוני ראשון לציון. בסיום המשחק התעמת כהן עם אוהדי הפועל (המשחק עצמו הסתיים בניצחון 4–1 להפועל). כהן פרש ממשחק פעיל בשנת 2009. אוהדי הפועל חיפה ממשיכים להאשים את כהן במכירת המשחק. הפרשה הפכה לאחת המפורסמות בכדורגל הישראלי, ושמו של כהן הפך לשם נרדף למכירת משחקים והימורים.